Mihai Rotaru anunță o revenire la Universitatea Craiova și alte transferuri pentru Costel Gâlcă
Cu două runde înainte de finalul play-off-ului, Universitatea Craiova ocupă locul secund, cu 40 de puncte, la egalitate cu CFR Cluj. Oltenii au șanse importante pentru participarea în tururile preliminare în Conference League - fie direct, fie în urma barajului cu o echipă din play-out.
Mihai Rotaru: "Vor fi 3-4 transferuri în vară, chiar 5. Revine și Roguljic"
Mihai Rotaru spune că lotul Universității Craiova se află în plină evaluare, iar în săptămânile următoare se va stabili lista cu jucătorii care vor pleca în această vară. În privința achizițiilor, omul de afaceri anunță că pot apărea între 3 și 5 nume noi în Bănie.
Rotaru a anunțat revenirea mijlocașului croat Ante Roguljic (28 de ani), împrumutat în a doua parte a acestui sezon la Universitatea Cluj, și recunoaște că există posibilitatea plecării lui Alexandru Mitriță.
"Jucătorii nu îi aduc eu, ci staff-ul, dar, din ce vorbeam, cred că vor fi 3-4, chiar 5 jucători care vor veni la echipă. Trebuie sânge proaspăt. Încă nu s-a luat decizia, ei sunt în evaluare. Cred că vom avea o discuție săptămâna viitoare despre eventualele plecări. Deja a început să se lucreze pe ceea ce înseamnă veniri. Orice antrenor vrea toți jucătorii la începutul perioadei de pregătire, dar pentru România e mult mai greu pentru că jucătorii de valoare din alte campionate nu vin în prima perioadă a ferestrei de transferuri, ei preferând să aștepte contracte mult mai bune din țările arabe, vestul Europei, Turcia sau Rusia.
Suntem 4 echipe în România care oferim salarii foarte, foarte bune. Putem să spunem că oferim salarii la nivelul Turciei, dar nu vorbim de Galatasaray, Fenerbahce sau Beșiktaș. Nu mai vorbesc de Portugalia. Exceptând Sporting, Porto, Benfica și Braga, noi avem salarii peste media campionatului portughez. Putem să plătim salarii comparabile cu LaLiga, dar nu vorbim de primele 7-8 echipe.
Jucătorii vin și pleacă. Dacă există o ofertă bună pentru Mitriță și club, va pleca, dar nu discutăm acum. Totul este o dinamică.
Noi trebuie să avem soluții și imediat să aducem un jucător care să îl înlocuiască. Noi avem pe poziția de număr 10 Lyes Houri și Mitriță. Se întoarce și Roguljic, de la U Cluj. Vedem cine pleacă, vedem cine rămâne, vedem alte noutăți, dar noi trebuie să avem tot timpul varianta de rezervă", a spus Mihai Rotaru, la Digisport.
În ultimele două etape din play-off, Universitatea Craiova va înfrunta Farul Constanța, în deplasare, și Sepsi OSK, acasă.
Clasamentul din play-off-ul Ligii 1
Urmăriți SPORT.RO și pe Google News